Moordenaars swaar gestraf ná blindelingse skietery | Netwerk24
Moordenaars swaar gestraf ná blindelingse skietery
Deur Cara-Lee Dorfling 12 Februarie 2020 16:27
Given Cornelius (links) en Bradley Bergens vroeër in die hooggeregshof in Port Elizabeth. Foto: Son/Argief
Die Oos-Kaapse polisiekommissaris het twee koelbloedige moordenaars se vonnisse van onder meer twee keer lewenslange gevangenisstraf asook ’n verdere 63 jaar tronkstraf verwelkom.
Dié twee bendelede van die stad, Bradley Bergens (26) en Given Cornelius (30), is Dinsdag in die hooggeregshof in Port Elizabeth gevonnis. Hulle is aan twee moorde, vier aanklagte van poging tot moord, asook die onwettige besit van ’n vuurwapen en ammunisie skuldig bevind.
Hulle het op 4 November 2017 omstreeks 21:00 by ’n huis in Dinsmoreweg, Schauderville, opgedaag en blindelings skote afgevuur in ’n motorhuis waarin ses mense met ’n oop deur gesit en kuier het.
Reagan Fourie (21) en Reagan Russell (16) is dood en vier ander is gewond.
Volgens kol. Priscilla Naidu, polisiewoordvoerder, is Bergens op 28 November 2017 en Cornelius vier dae later in hegtenis geneem.
Die hof het albei lewenslange tronkstraf op die twee aanklagte van moord opgelê. Op die vier aanklagte van poging tot moord is hulle elk tot 12 jaar gevangenisstraf per aanklag gevonnis. Hulle is ’n verdere 15 jaar tronkstraf vir die onwettige besit van ’n vuurwapen en ammunisie opgelê.
Geen melding is gemaak dat die vonnisse samelopend uitgedien sal word nie.
Lt.genl. Liziwe Ntshinga, provinsiale polisiekommissaris, het gesê die suksesvolle vervolging is danksy ’n geïntegreerde benadering tussen die verskillende eenhede binne die strafregstelsel.
“Die vonnis stuur ook ’n sterk boodskap uit dat misdadigers die maksimum straf opgelê sal word en ons, die polisie, nie afgeskrik sal word in ons missie om te verseker dat alle inwoners van die noordelike voorstede veilig voel nie.”
Meer oor: Bradley Bergens | Given Cornelius
Optog teen misdaad en bendes gehou
Bendes saai amok by hof
Bentley snuffel vuurwapen uit